sagorsarker/bangla-wikipedia huggingface dataset:
সিমেওঁ দ্যনি পোয়াসোঁ

সিমেওঁ দ্যনি পোয়াসোঁ (ফরাসি ভাষায়: Siméon Denis Poisson) (২১ জুন ১৭৮১, পিতিভিয়ে, ফ্রান্স - ২৫শে এপ্রিল, ১৮৪০, সো, ফ্রান্স) একজন ফরাসি গণিতবিদ, জ্যামিতিবিদ, এবং পদার্থবিজ্ঞানী। তিনি নির্দিষ্ট সমাকল, তড়িৎ-চুম্বকীয় তত্ত্ব ও সম্ভাবনার উপরে গবেষণার জন্য বিখ্যাত। 
তিনি প্যারিসের বিখ্যাত একোল পোলিতেকনিক প্রতিষ্ঠানে গণিত বিষয়ে উচ্চশিক্ষা লাভ করেন, যেখানে পিয়ের-সিমোঁ লাপ্লাস ও জোযেফ-লুই লাগ্রঁজ ছিলেন তাঁর দুই শিক্ষক। তিনি কর্মজীবনে একোল পোলিতেকনিকের অধ্যাপক, দ্রাঘিমা কার্যালয়ের (ব্যুরো দে লোঁজিত্যুদ) জ্যোতির্বিজ্ঞানী, প্যারিস বিশ্ববিদ্যালয়ের বিজ্ঞান অনুষদের (ফাক্যুলতে দে সিয়ঁস দ্য পারি) বিশুদ্ধ গণিতের অধ্যাপক পদে কাজ করেন। 
পোয়াসোঁ বিশুদ্ধ ও ফলিত উভয় প্রকারের গণিতশাস্ত্রে ব্যাপক অবদান রাখেন ও সব মিলিয়ে ৩০০টিরও বেশি গবেষণাপত্র রচনা করেন। বিশুদ্ধ গণিতশাস্ত্রে নির্দিষ্ট সমাকলসমূহের উপরে ধারাবাহিকভাবে প্রকাশিত কিছু গবেষণাপত্র ও ফুরিয়ে বিশ্লেষণের উন্নতি সাধন তাঁর সবচেয়ে গুরুত্বপূর্ণ কিছু অবদান। শেষোক্তটি জার্মান গণিতবিদ পেটার ডিরিখলেট ও বের্নহার্ড রিমানের গবেষণার পথ দেখিয়ে দেয়। অন্যদিকে ফলিত গণিতের দৃষ্টিকোণ থেকে তিনি স্থিরবিদ্যুৎ, চুম্বকত্ব, বলবিজ্ঞান (বিশেষত খ-বলবিজ্ঞান) ও পদার্থবিজ্ঞানের অন্যান্য ক্ষেত্রে গণিতের প্রয়োগ নিয়ে কাজ করেন। তিনি বলবিজ্ঞানের "ত্রেতে দ্য মেকানিক" (১৮১১) নামের যে গ্রন্থটি রচনা করেন, তা বহু বছর ধরে বিষয়টির একটি প্রমিত পাঠ্যপুস্তক হিসেবে প্রচলিত ছিল। তিনি গ্রহসমূহের গতি সংক্রান্ত লাপ্লাসের পদ্ধতিগুলির উপর ভিত্তি করে স্থিরতড়িৎবিজ্ঞানে বৈদ্যুতিক আকর্ষণ-বিকর্ষণ বলের দূরত্বের বর্গের ব্যস্তানুপাতিক সূত্রটি প্রদান করেন। তিনি লাগ্রঁজ ও লাপ্লাসের কাজের উপর ভিত্তি করে গ্রহসমূহের আকৃতি ও তাদের কক্ষপথের স্থিতিশীলতার মধ্যে সম্পর্কের উপর গবেষণাকর্ম সম্পাদন করেন; তাঁর দেয়া সূত্রগুলি ব্যবহার করে ২০শ শতকের শেষে এসে পৃথিবীকে প্রদক্ষণকারী কৃত্রিম উপগ্রহগুলির পথ পরিমাপ ও বিশ্লেষণ করে পৃথিবীর আকৃতি সম্পর্কে বিস্তারিত জ্ঞানলাভ করা সম্ভব হয়। পোয়াসোঁ কৈশিক ক্রিয়া ও তাপশক্তির উপরেও গবেষণাকর্ম প্রকাশ করেন। ব্যবকলনীয় সমীকরণের পোয়াসোঁ বন্ধনী, বিদ্যুৎ বিষয়ে পোয়াসোঁ-র ধ্রবক, বিভব তত্ত্বে পোয়াসোঁ-র সমীকরণসমূহ, পোয়াসোঁ-র সমাকল ও স্থিতিস্থাপকতার আলোচনায় পোয়াসঁ-র অনুপাত, ইত্যাদিতে তাঁর নাম চিরজীবী হয়ে আছে। ১৮৩৭ সালে দেওয়ানি ও ফৌজদারি রায়ের সম্ভাবনা সম্পর্কিত গবেষণাতে তিনি সম্ভাবনা ও বৃহৎ সংখ্যাসমূহের সূত্র নিয়ে লেখেন এবং পোয়াসোঁর বিতরণ নামক ধারণাটির অবতারণা করেন, যা বর্তমানে পরিসংখ্যানশাস্ত্রের একটি অতীব গুরুত্বপূর্ণ তাত্ত্বিক অবদান হিসেবে স্বীকৃত। স্থানকালের যেকোনও দৈব ঘটনাবলীর বিশ্লেষণে এটি ব্যবহৃত হয়।
পোয়াসোঁর গবেষণার বিষয় ছিল স্থিতিস্থাপকতা, চুম্বকত্ব ও তত্ত্বীয় তড়িৎবিজ্ঞান এবং ফলিত গণিত। বস্তুত সম্ভাবনাতত্ত্বের গাণিতিক উন্নতিতে তিনি বিশেষ ভূমিকা রাখেন।
পত্রোপন্যাস

পত্রোপন্যাস বা পত্র উপন্যাস হলো ধারাবাহিকভাবে লিখিত চিঠি বা পত্রের আকারে লেখা একটি উপন্যাস। সাধারণত চিঠিপত্রের রূপে লেখা হলেও দিনপঞ্জী, পত্রিকার খণ্ডাংশ (কাটিং) এবং অন্যান্য নথিপত্র ব্যবহার করেও লেখা যায়। সম্প্রতি ইলেকট্রনীয় নথি ("ডকুমেন্ট") যেমন যন্ত্রে ধারণকৃত কথোপকথন (রেকর্ডিং), বেতার, ব্লগ এবং বৈদ্যুতিন চিঠি (ই-মেইল) মাধ্যমও ব্যবহৃত হচ্ছে। পত্রোপন্যাসের ইংরেজি পরিভাষা "এপিস্টোলারি নভেল" ("Epistolary Novel") গ্রিক শব্দ এপিস্তোলে (ἐπιστολή "epistolē", অক্ষর) থেকে লাতিন হয়ে এসেছে ।
পত্ররূপটি কাহিনীতে অনেকটা বাস্তব একটি ভাব আনে, যেহেতু চিঠিপত্র বাস্তব জীবনের অংশ। সবজান্তা আখ্যানকার কৌশলের আশ্রয় না নিয়েই এভাবে বিভিন্ন দৃষ্টিকোণ দেখানো সম্ভব হয়।
পত্রোপন্যাসের উৎপত্তি সম্পর্কে দুইটি তত্ত্ব বিদ্যমান। প্রথম মতানুসারে, সাধারণ উপন্যাসগুলোতে পাত্রপাত্রীর চিঠির বর্ণনা দেয়া থেকেই এ ধারার শুরু, পরে ক্রমে ক্রমে উপন্যাসের লেখা কমিয়ে কেবল চিঠিতেই তা সীমাবদ্ধ করা হয়। অন্য একটি মত অনুযায়ী একসময় পত্র ও কবিতা প্রভৃতি নিয়ে যে সংকলনগুলো বের হত, সেগুলির মধ্যে কয়েকটি চিঠিকে একত্র করে সাধারণত (প্রায়শই রগরগে) গল্প বানানো হতো। দুটি মতই স্বীকৃত।
বাংলা সাহিত্যে পত্রোপন্যাস খুব বেশি লেখা হয়নি। বিভূতিভূষণ মুখোপাধ্যায়ের "পোনুর চিঠি", কাজী নজরুল ইসলামের "বাঁধন হারা", প্রেমেন্দ্র মিত্রের "প্রিয়তমাসু", শৈলজানন্দ মুখোপাধ্যায়ের "ক্রৌঞ্চমিথুন" ও তরুণকুমার ভাদুড়ীর "সন্ধ্যাদীপের শিখা" উল্লেখযোগ্য।। আহমদ ছফার আত্মজীবনীমূলক উপন্যাস"অর্ধেক নারী অর্ধেক ঈশ্বরী"ও মূলত পত্রোপন্যাস। বুদ্ধদেব গুহ -এর সবিনয় নিবেদন, নিমাই ভট্টাচার্য -এর মেমসাহেব পত্রোপন্যাস গোত্রের রচনা।
বহু ধরনের পত্রোপন্যাস আছে: একপাক্ষিক (কেবল একটি চরিত্রের চিঠি দেয়া, যেমন "লেটার্স অফ এ পর্তুগিজ নান" এবং "দ্য স্প্যারোস অফ ইয়াং ওয়েদার"), সংলাপীয় বা দ্বিপাক্ষিক ( দুটি চরিত্রের চিঠি বিনিময়, যেমন "লেটার্স অফ ফ্যানি বাটলার্ড"), এবং বহপাক্ষিক (তিন বা তারও বেশি লোকের চিঠি বিনিময়, যেমন ব্রাম স্টোকারের "ড্রাকুলা")। এছাড়াও, "ক্লারিসা" বা "ডেন্জারাস লিয়াজোঁ" প্রভৃতি বহুপাক্ষিক পত্রোপন্যাসের গুরুত্বপূর্ণ সাহিত্য-কৌশলটি হলো- একইসাথে, তবে আলাদাভাবে, নায়িকা এবং খলনায়কের পত্রবিনিময় দেখানো যা নাটকীয় উত্তেজনা তৈরি করে।
চিঠি

চিঠি বা পত্র হলো একজনের পক্ষ থেকে অন্যজনের জন্য লিখিত তথ্যধারক বার্তা। চিঠি দুজন বা দুপক্ষের মধ্যে যোগাযোগ বজায় রাখে; বন্ধু ও আত্মীয়দের আরও ঘনিষ্ট করে, পেশাদারি সম্পর্কের উন্নয়ন করে এবং আত্মপ্রকাশের সুযোগ দেয়। স্বাক্ষরতা টিকিয়ে রাখতেও একসময় চিঠির অবদান ছিল। প্রাচীনকাল থেকেই মানুষ চিঠি আদানপ্রদান করেছে, "ইলিয়াডে" তার উল্লেখ ছিল। হিরোডোটাস এবং থুসিডাইডিসের রচনাবলীতেও তা উল্লেখ করা হয়েছে।
ঐতিহাসিকভাবে, চিঠির প্রচলন ছিল প্রাচীন ভারত, প্রাচীন মিশর, সুমের, প্রাচীন রোম, মিশর এবং চীনে, এবং এই ইন্টারনেটের যুগেও এর চল বর্তমান। সতের ও আঠারো শতকে চিঠি লেখা হতো স্ব-শিক্ষার জন্য। চিঠি ছিল পাঠচর্চা, অভিজ্ঞতা বর্ণনা করা, বিতর্কমূলক লেখা বা সমমনা অন্যদের সাথে আইডিয়া বিনিময়ের পদ্ধতি। কিছু লোক চিঠিকে মনে করতো কেবল লেখালেখি। আবার অন্যরা মনে করে যোগাযোগের মাধ্যম। বাইবেলের বেশ কয়েকটি পরিচ্ছেদ চিঠিতে লেখা। অযক্তিগত, কূটনৈতিক বা বাণিজ্যিক- সবরকম চিঠিই পরবর্তীকালে ঐতিহাসিকগণ প্রাথমিক উৎস হিসেবে ব্যবহার করেন। কখনোবা চিঠি এতো শৈল্পিক রূপ পায় যে তা সাহিত্যের একটি বর্গ হয়ে ওঠে, যেমন বাইজেন্টাইনে "এপিস্টোলোগ্রাফি" বা সাহিত্যের পত্র উপন্যাস।
শিলচর রেলওয়ে স্টেশন

শিলচর রেলওয়ে স্টেশন হল কাছার জেলার শিলচর শহরের একটি রেল স্টেশন। এই স্টেশনে ৩ বি প্লাটফর্ম রয়েছে। ভারতীয় বা ইন্ডিয়ান গেজ এর রেলপথ এই স্টেশনে রয়েছে। এটি শিলচর শহরের যাত্রী পরিবহন করে।
শিলচর রেলওয়ে স্টেশনটি বরাক বাংলা ভাষা আন্দোলনের সাথে জড়িত একটি নিদর্শন। ভারতের কেন্দ্রীয় সরকার এবং অসম রাজ্য সরকারের মতামতের ভিত্তিতে এই স্টেশনটির নতুন নামকরণ করা হয়েছে ভাষা শহিদ স্টেশন, শিলচর।
শিলচর ভারতের উত্তর-পূর্ব সীমান্ত রেলের গুরুত্বপূর্ণ প্রান্তিক রেলওয়ে স্টেশন। এর নিকটবর্তী অরুণাচল জংশন (৭ কিমি পশ্চিমে) ভারতের মনিপুর রাজ্যে যাওয়ার অন্যতম গন্তব্য হতে চলেছে। সম্পর্কক্রান্তি এর মতো গুরুত্বপূর্ণ ট্রেন এখানে থামে। এখানে একক ডিজেল লাইন চালু রয়েছে।
জামতাড়া

জামতাড়া হল ভারতের ঝাড়খণ্ড রাজ্যের জামতাড়া জেলার একটি শহর ও সদরদপ্তর। এই শহরটি পশ্চিমবঙ্গ সীমান্ত থেকে স্বল্প দূরত্বে অবস্থিত। শহরটি মোট ১৮ বর্গকিলোমিটার বিস্তৃত। এই শহরের অধিবাসীরা হিন্দি ও বাংলা ভাষায় কথা বলে। এই শহরটি ঝাড়খণ্ডের রাজধানী শহর রাঁচি থেকে ২৫০ কিমি দূরে অবস্থিত।
জামতাড়া "ভারতের ফিশিং রাজধানী" নামেও পরিচিত। এই নামটি পাওয়ার কারণ হল, সারা দেশে প্রচুর ফিশিং-এর ঘটনা ঘটেছিল যার কেন্দ্রবিন্দু ছিল এই এলাকায়। ২০১৫ সালের এপ্রিল থেকে ২০১৭ সালের মার্চ পর্যন্ত দুই বছরের মধ্যে, ১২টি ভারতীয় রাজ্যের পুলিশ জামতাড়ায় ২৩ বার অভিযান চালিয়েছিল। এই অভিযানের উদ্দেশ্য ছিল সাইবার অপরাধ, বিশেষ করে ফিশিং-এর তদন্ত করা, যা ভারতের সবচেয়ে অনুন্নত জেলা থেকে উদ্ভূত হয়েছিল এবং কিছু অনুমান অনুসারে, এই জেলা একাই ৮ শতাংশ ঘটনার জন্য দায়ী ছিল। যারা এই ফিশিং-এর সঙ্গে জড়িত ছিল, তারা বিলাসবহুল এসইউভি কিনেছিল এবং জরাজীর্ণ কুটিরগুলোর পাশে চমকপ্রদ বাংলো তৈরি করেছিল।
জামতারা শহরটি ২৩.৯৫ ডিগ্রি উত্তর ও ৮৬.৪ ডিগ্রি পূর্বে অবস্থিত।শহরটি সমুদ্রতল থেকে উচ্চতায় অবস্থিত।
২০১১ সালের জন গননায় জামতারা শহরের মোট জনসংখ্যা হল ২৯,৪১৫ জন। মোট জনসংখ্যার মধ্যে ৫২ শতাংশ পুরুষ ও ৪৮ শতাংশ নারী।এই শহরে সাক্ষরতার হার ৬৬.৪১ শতাংশ যা জাতীয় সাক্ষরতার হার ৭৪.৪ শতাংশ থেকে কম।এই শহরের মোট জনসংখ্যার ১৫.১৭ শতাংশর বয়স ০-৬ বছর।
এখানে অনেক গুলি বিদ্যালয় , উচ্চ বিদ্যালয় এবং মহাবিদ্যালয় রয়েছে।যেমন
জেবিসি+২ হাই স্কুল, জামতারা বালিকা বিদ্যালয়, এডোয়াট হাইস্কুল প্রভৃতি।এখানকার দুটি প্রধান মহাবিদ্যালয় বা কলেজ হল- জামতারা কলেজ ও জামতারা মহিলা কলেজ।
এই শহরে গ্রীষ্মকাল হল - মার্চ থেকে মে,বর্ষাকাল হল -জুন থেকে সেপ্টেম্বর,শীতকাল হল- অক্টবর থেকে ফ্রেবব্রুয়ারী।জামতারা শহরের সর্বনিন্ম উষ্ণতা ২° সেন্টিগ্রেট (শীতকাল) এবং সর্বোচ্চ উষ্ণতা ৪৫° সেন্টিগ্রেট (গ্রীষ্ম কাল)।এই শহরে বায়ু প্রবাহ হয় দক্ষিণ-পশ্চিম থেকে উত্তর-পূর্বে।
ল্যান্স পিয়েরে

ল্যান্সলট রিচার্ড পিয়েরে (; জন্ম: ৫ জুন, ১৯২১ - মৃত্যু: ১৪ এপ্রিল, ১৯৮৯) ত্রিনিদাদ ও টোবাগোর পোর্ট অব স্পেনে জন্মগ্রহণকারী বিশিষ্ট ওয়েস্ট ইন্ডিয়ান ক্রিকেটার ছিলেন। ওয়েস্ট ইন্ডিজ ক্রিকেট দলের অন্যতম সদস্য হিসেবে ১৯৪৮ সালে একটিমাত্র টেস্টে অংশগ্রহণ করার সুযোগ পান। ঘরোয়া প্রথম-শ্রেণীর ক্রিকেটে ত্রিনিদাদের প্রতিনিধিত্ব করেন। মূলতঃ ডানহাতি ফাস্ট-মিডিয়াম বোলিংয়ে পারদর্শী ছিলেন ল্যান্স পিয়েরে। এছাড়াও নিচের সারিতে ডানহাতে ব্যাটিং করতেন তিনি।
১৯৪০-৪১ মৌসুমে ত্রিনিদাদের পক্ষে প্রথম-শ্রেণীর ক্রিকেটে অভিষেক ঘটে তার। এ দলে তিনি ফাস্ট বোলার হিসেবে ১৯৪৯-৫০ মৌসুম পর্যন্ত খেলেন।
১৯৪৭-৪৮ মৌসুমে সফরকারী ইংল্যান্ড দলের বিপক্ষে সিরিজের তৃতীয় টেস্টে অভিষিক্ত হন তিনি। জর্জটাউনে অনুষ্ঠিত ঐ টেস্টে ওয়েস্ট ইন্ডিজ জয় পেলেও পিয়েরে ব্যাট করার সুযোগ পাননি কিংবা কোন উইকেটও লাভ করতে পারেননি।
১৯৫০ সালে ইংল্যান্ড সফরে যান। সেখানে ল্যাঙ্কাশায়ারের বিপক্ষে ৮/৫১ বোলিং পরিসংখ্যান দাঁড় করান যা তার প্রথম-শ্রেণীর ক্রিকেটে সেরা ছিল।
১৪ এপ্রিল, ১৯৮৯ তারিখে ৬৭ বছর বয়সে পোর্ট অব ল্যান্স পিয়েরের দেহাবসান ঘটে।
লরা উলভার্ট

লরা উলভার্ট (; জন্ম: ২৬ এপ্রিল, ১৯৯৯) ওয়েস্টার্ন কেপের মিলনার্টন এলাকায় জন্মগ্রহণকারী বিশিষ্ট দক্ষিণ আফ্রিকান প্রমিলা ক্রিকেটার। দক্ষিণ আফ্রিকা ক্রিকেট দলের পক্ষে একদিনের আন্তর্জাতিকে প্রতিনিধিত্ব করছেন। ঘরোয়া ক্রিকেটে ওয়েস্টার্ন প্রভিন্স মহিলা দলের পক্ষে খেলেন। দলে তিনি মূলতঃ উদ্বোধনী ব্যাটসম্যান হিসেবে খেলে থাকেন। বর্তমানে তিনি পার্কল্যান্ডস কলেজে অধ্যয়ন করছেন।
১১ বছর বয়সে ওয়েস্টার্ন প্রভিন্স অনূর্ধ্ব-১৯ মহিলা দলের সদস্যরূপে মনোনীত হন। অক্টোবর, ২০১৩ সালে ওয়েস্টার্ন প্রভিন্সের বড়দের দলের সদস্যরূপে টুয়েন্টি২০ খেলায় প্রথমবারের মতো খেলেন। বোল্যান্ড মহিলা দলের বিপক্ষে ঐ খেলায় তিনি ১৮ বলে ১৩ রান তোলেন। সীমিত ওভারের ক্রিকেটে একই প্রতিপক্ষের বিপক্ষে ১৪ বলে ৪ রান সংগ্রহ করেন। ঐ বছরের ডিসেম্বর মাসে ১৩ বছর বয়সী উলভার্ট দক্ষিণ আফ্রিকা মহিলা অনূর্ধ্ব-১৯ আমন্ত্রিত একাদশ দলে খেলার জন্য আমন্ত্রিত হন। ২০১৩ সালের ক্রিকেট সাউথ আফ্রিকা অনূর্ধ্ব-১৯ গার্লস উইকে শীর্ষ রান সংগ্রহ করেন। পরবর্তীতে ক্রিকেট সাউথ আফ্রিকা অনূর্ধ্ব-১৯ এর বর্ষসেরা প্রমিলা ক্রিকেটার মনোনীত হন।
ফেব্রুয়ারি, ২০১৬ সালে মহিলাদের একদিনের আন্তর্জাতিকে তার অভিষেক হয়। ইংল্যান্ডের বিপক্ষে তিন খেলার ঐ সিরিজে তিনি ব্যাটিং উদ্বোধনে নামেন ও ঐ সময় তার বয়স ছিল মাত্র ১৬। সিরিজের দ্বিতীয় খেলায় নিজস্ব প্রথম অর্ধ-শতক করেন ও তৃষা ছেত্তির সাথে ১১৪ রানের জুটি গড়েন। ওয়েস্ট ইন্ডিজের বিপক্ষেও তিনি খেলেন। উদ্বোধনী জুটিতে ৩৩ রান তুলেন যাতে তার সংগ্রহ ছিল ১০।
দক্ষিণ আফ্রিকার পক্ষে আন্তর্জাতিক ক্রিকেটে যে-কোন পুরুষ বা মহিলাদের ক্ষেত্রে সর্বকনিষ্ঠ ক্রিকেটার হিসেবে শতরান করেন। ১৭ বছর বয়সী উলভার্ট আয়ারল্যান্ডের মালাহাইডে স্বাগতিক আয়ারল্যান্ড ক্রিকেট দলের বিপক্ষে ব্যাটিং উদ্বোধনে নেমে ১০৫ রান করেন। এরফলে তার দল ৬৭ রানের ব্যবধানে জয় পায়।
চার্লস এ পারসনস

চার্লস এ পারসনস (১৩ জুন ১৮৫৪ - ১১ ফেব্রুয়ারি ১৯৩১) ছিলেন আইরিশ ইঞ্জিনিয়ার ও আবিষ্কারক।
১৮৮৩ সালে তিনি বিয়ে করেন ক্যাথারিন বেথেলকে। তার কন্যা ছিল উইলিয়াম এফ. বেথেল। তার মাতা ফটোগ্রাফিতে এবং মডেল তৈরিতে বিশেষ পারদর্শী ছিলেন।
তিনি ডাবলিনের ট্রিনিটি কলেজ ও কেমব্রিজ বিশ্ববিদ্যালয়ে অধ্যয়ন করেন এবং লেখাপড়া শেষ করে নিউক্যাসলে এক ইঞ্জিনিয়ারিং কারখানায় শিক্ষা নবিশের কাজ শেখেন।
তিনি বাষ্পচালিত টারবাইন তৈরি করেন। এটা জাহাজ চালানর কাজে লাগিয়েছিলেন। শেষ জীবনে তিনি বৃহদাকার দূরবীক্ষণ যন্ত্র নির্মাণে হাত দিয়েছিলেন।
তার কাজের জন্য তিনি রয়াল সোসাইটির ফেলোশিপ ও স্যার উপাধি পান।
ফিলিপ পিনেল

ফিলিপ পিনেল (১৭৪৫-১৮২৬) ফ্রান্সে এ মনোচিকিৎসক ছিলেন।
ফিলিপ পিনেল এর বাবা ছিলেন গ্রামের ডাক্তার। তিনি প্রথম জীবনে ধর্মতত্ত্ব নিয়ে অধ্যয়ন শুরু করেন। পরিণত বয়সে চিকিৎসাবিজ্ঞানে কাজ শুরু করেন। ১৭৯৮ সালে তার বিখ্যাত গ্রন্থ "Nosographie Philosophique" প্রকাশিত হয়। দু-দশকের মধ্যে বইটির ৬ টি সংস্করণ হয়। তার গ্রন্থে মনের রোগকে 'মানসিক ও মনস্তাত্ত্বিক বিচ্ছন্নতা' বলে উল্লেখ করেছেন।
আহসান উল্লাহ

আহসান উল্লাহ (জন্ম: ২ ডিসেম্বর, ১৯৪২ - মৃত্যু: ৭ জুলাই, ২০০৭) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
আহসান উল্লাহ’র জন্ম ফেনী জেলার সোনাগাজী উপজেলার আহমেদপুর গ্রামে। বাবার নাম আমিন উল্লাহ এবং মায়ের নাম জরিফা খাতুন। তার স্ত্রীর নাম নূরজাহান বেগম। তার দুই ছেলে ও তিন মেয়ে। 
পাকিস্তান নৌবাহিনীতে চাকরি করতেন আহসান উল্লাহ। ১৯৭১ সালে ফ্রান্সের তুলন নৌঘাঁটিতে প্রশিক্ষণে ছিলেন। মুক্তিযুদ্ধ শুরু হলে ফ্রান্স থেকে পালিয়ে এসে যুদ্ধে যোগ দেন।
১৯৭১ সালের ১৫ আগস্ট মোংলা বন্দরে রাত পৃথিবীর বিখ্যাত যুদ্ধের ইতিহাসে বাংলাদেশের মুক্তিযুদ্ধে নৌকমান্ডো অপারেশনের গৌরবোজ্জ্বল এক অধ্যায়। দুঃসাহসিকতাপূর্ণ এই অভিযান তখন গোটা বিশ্বকে তাক লাগিয়ে দেয় মুক্তিযোদ্ধারা। মোংলা বন্দরে আহসান উল্লাহর নেতৃত্বে ৪০ জন নৌকমান্ডো অংশ নেন। মুক্তিবাহিনীর নৌকমান্ডো দলের একটি উপদলের দলনেতা আহসান উল্লাহ খুব সকালে ঘুম থেকে উঠেই নিজের কাছে থাকা ছোট রেডিও অন করলেন। আকাশবাণী কলকাতা কেন্দ্রটি অন করে কান পেতে থাকলেন। এই কেন্দ্রে একটি গান বাজার কথা। সেটা শুধু তিনিই জানেন। ঠিক যখন সাড়ে সাতটা, তখন তিনি শুনতে পেলেন তার সেই কাঙ্ক্ষিত গান: ‘আমার পুতুল আজকে যাবে প্রথম শ্বশুরবাড়ি।’
গানটি শুনে আহসান উল্লাহ আর দেরি করলেন না। দ্রুত সহযোদ্ধা নৌকমান্ডোদের একত্র করে জানালেন, আজ রাতেই হবে তাদের প্রতীক্ষিত অপারেশন। তারপর আবেগময় কণ্ঠে সবাই শপথবাক্য পাঠ করলেন। এরপর সারা দিন গোপন শিবিরে উৎকণ্ঠায় কাটল। সন্ধ্যায় সব প্রস্তুতি সম্পন্ন করে রাতে রওনা হলেন লক্ষ্যস্থলে। গোপন শিবির থেকে লক্ষ্যস্থল পাঁচ-ছয় কিলোমিটার দূরে। মুক্তিযোদ্ধারা লক্ষ্যস্থলে যখন পৌঁছালেন, তখন ভোর সাড়ে চারটা। তার সহযোদ্ধারা দ্রুত বুকে মাইন বেঁধে নিলেন। তারপর পায়ে ফিনস পরে নিঃশব্দে নেমে পড়লেন পানিতে। পশুর নদীতে জাহাজ ছড়িয়ে আছে বিস্তৃত এলাকাজুড়ে। পানিতে নেমে নৌকমান্ডোরা ছড়িয়ে পড়লেন জাহাজগুলো লক্ষ্য করে। কোনো জাহাজের জন্য দুজন, কোনো জাহাজের জন্য একজন। নদীতে বড় বড় ঢেউ আর বিশালাকার শোঁ শোঁ শব্দে গড়িয়ে যাচ্ছে নৌকমান্ডোদের নাক-মুখের ওপর দিয়ে। অন্যদিকে বন্দরের সার্চলাইটের আলো সমানে ঘুরছে নদীর ওপর। কোনো কোনো জাহাজেরও সার্চলাইট জ্বালানো। আলোর ঝলকানির মধ্যে এগিয়ে যেতে থাকেন তারা।
নৌকমান্ডোরা সফলতার সঙ্গে বেশির ভাগ জাহাজে লিমপেট মাইন লাগালেন। তারপর সময়ক্ষেপণ না করে সাঁতার কেটে চলে গেলেন নিরাপদ স্থানে। তখন ভোর আনুমানিক সাড়ে পাঁচটা বা পৌনে ছয়টা। মাঝনদীতে প্রথম বিস্ফোরণটি ঘটল বিকট শব্দে। দু-তিন মিনিট পর আরেকটি। তারপর নদীতে শুরু হলো লঙ্কাকাণ্ড। একনাগাড়ে সাত-আট মিনিট ধরে একটির পর একটি মাইন বিস্ফোরণ। ৩৫-৪০টি মাইনের কান ফাটানো শব্দে বন্দরে অবস্থানরত আতঙ্কিত পাকিস্তানি সেনারা ছোটাছুটি করতে থাকল।
বালাগ্রাম ইউনিয়ন

বালাগ্রাম ইউনিয়ন বাংলাদেশের রংপুর বিভাগের নীলফামারী জেলার জলঢাকা উপজেলার একটি ইউনিয়ন। এ ইউনিয়নের ভৌগোলিক পরিচিতি কোড হল ৫৫.৭৩.৩৬.১৩।
জলঢাকা উপজেলা সদর হতে উত্তর দিকে অবস্থিত এ ইউনিয়নের আয়তন ২৬.৯৬ বর্গকিলোমিটার। এর সীমানা রয়েছে উত্তরে ডিমলা উপজেলার নাউতারা ও ঝুনাগাছ চাপানী ইউনিয়ন, পূর্বে ডাউয়াবাড়ী ও গোলমুন্ডা ইউনিয়ন, দক্ষিণে জলঢাকা সদর এবং পশ্চিমে কাঁঠালি ও গোলনা ইউনিয়ন। এ ইউনিয়নের মধ্যদিয়ে বুড়ি তিস্তা নদী বয়ে গেছে।
বালাগ্রাম ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —দোলঢুপি,মাইজালি, চৌধুরী পাড়া, মন্তের টান্গা ইত্যাদি।
২০১১ সালের আদমশুমারি অনুযায়ী বালাগ্রাম ইউনিয়নের মোট জনসংখ্যা ছিল ২৮,৩৭৪ জন, যার মধ্যে পুরুষ হল ১৪১২৬ জন এবং নারী হল ১৪২৪৮ জন।
বালাগ্রাম ইউনিয়নের অর্থনীতি মূলত কৃষি নির্ভর এবং যোগাযোগ ব্যবস্থা মোটামুটি ভালো তবে এখানকার অধিকাংশ মানুষ জলপথের তুলনায় স্হলপথ বেশিরভাগ লোকই ব্যবহার করে।
ইউনিয়ন তথ্য বাতায়ন
স্নোবোর্ডার (চলচ্চিত্র)

স্নোবোর্ডার ২০০৩ সালে নির্মিত একটি ফরাসি-সুইস অপরাধ মূলক চলচ্চিত্র। চলচ্চিত্রটি পরিচালনা করেছেন ওলিয়াস বারকো, যা দর্শকদের নিকট প্রধানত নেতিবাচক পর্যালোচনা পেয়েছে।
উইন্ডোজ সার্ভার ২০১৬

উইন্ডোজ সার্ভার ২০১৬ মাইক্রসফট কর্তৃক তৈরিকৃত একটি অপারেটিং সিস্টেম । এটি প্রথমে বেটা ভার্সনে বের হয়েছিল । পরবর্তীতে এটির একটি সংস্করণ বের হয় । তবে এই সংস্করণটি মাইক্রোসফটের উইন্ডোজ ১০ এর সাথে যুক্ত হয়েই বের হয়েছে । অন্যান্য সার্ভার ভার্সনগুলো যেমন নিজেরাই আলাদা অপারেটিং সিস্টেম, এক্ষেত্রে তেমনটি নয় । এটি উইন্ডোজ ১০ এর একটি বিল্ড হিসেবে বের হয়েছে ।
মাইক্রোসফট পূর্বেই বলেছিল, তারা উইন্ডোজ ১০ এর পর আর কোন অপারেটিং আনবেনা । তাই তারা উইন্ডোজ সার্ভার ২০১৬ কে একটা বিল্ড হিসেবেই বের করেছে । তবে উইন্ডোজ সার্ভার ২০১৬ লেখা সংবলিত কোন অপারেটিং সিস্টেম আসবেনা, এমনটাও বলা যায় না ।
মায়ের চোখ

মায়ের চোখ বাংলাদেশী অ্যাকশন ও পারিবারিকভিত্তিক চলচ্চিত্র। লিখছেন যোশেফ শতাব্দী। চিত্রনাট্য ও পরিচালনা করেছেন মনতাজুর রহমান আকবর। অমিবনি কথাচিত্র থেকে ছবিটি প্রযোজনা এবং অভিনয় করেছেন ডিপজল। নাম ভূমিকায় অভিনয় করেছেন আনোয়ারা। অন্যান্য শিল্পীরা হলেন আমিন খান, পূর্ণিমা, কাজী হায়াৎ, জিল্লুর রহমান, সাদেক বাচ্চু, শিবা শানু, মিজু আহমেদ।
ডাঃ আকাশের কাছে মায়ের চিকিৎসার জন্য জীবন তার মাকে নিয়ে গ্রাম থেকে ঢাকায় এসেছে।কিন্তু মিথ্যা খুনের মামলায় পলাতক এই ডাক্তার নির্দোষ প্রমাণিত না হওয়া পর্যন্ত কোনভাবেই তার মায়ের চিকিৎসা করতে পারবে না।তাই মায়ের চোখের চিকিৎসার জন্য ডাঃ আকাশের শত্রুদের শায়েস্তা করে তাকে নির্দোষ প্রমাণিত করার উদ্যোগ নেয় জীবন।
সুর ও সঙ্গীত পরিচালনা করেন আলম খান
ইটাখোলা ইউনিয়ন

ইটাখোলা ইউনিয়ন বাংলাদেশের রংপুর বিভাগের নীলফামারী জেলার নীলফামারী সদর উপজেলার একটি ইউনিয়ন।
নীলফামারী জেলা সদর হতে দক্ষিণে অবস্থিত এ ইউনিয়নের আয়তন ৩০৩.৫২ বর্গকিলোমিটার।
ইটাখোলা ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —
২০১১ সালের আদমশুমারি অনুযায়ী ইটাখোলা ইউনিয়নের মোট জনসংখ্যা ছিল ৩৭,১৭১ জন, যার মধ্যে
ইটাখোলা ইউনিয়নের অর্থনীতি মূলত কৃষি নির্ভর।
ইউনিয়ন তথ্য বাতায়ন
এমাদউদ্দীন আহমদ

খান বাহাদুর এমাদউদ্দীন আহমদ (১৮৭৫-১৯৩৬) বাংলাদেশের একজন বরেণ্য রাজনৈতিক ব্যক্তিত্ব। ১৯২২ সালে তিনি খান বাহাদুর উপাধিতে ভূষিত হন। তিনি বেঙ্গল লেজিসলেটিভ কাউন্সিলের সদস্য ছিলেন।
এমাদউদ্দীন আহমদ রাজশাহী বিভাগের চাঁপাইনবাবগঞ্জ জেলার রাজারামপুর গ্রামে জন্মগ্রহণ করেন।
এমাদউদ্দীন আহমদ রাজশাহী কলেজিয়েট স্কুল থেকে এনট্রান্স পাস করেন। তিনি এফ.এ পাস করেন রাজশাহী কলেজ থেকে। রাজশাহী কলেজ থেকেই তিনি বি.এ ডিগ্রি লাভ করেন এবং কলকাতা বিশ্ববিদ্যালয় থেকে বি.এল ডিগ্রি লাভ করেন।
কর্ম জীবনের শুরুতে তিনি রাজশাহী জজকোর্টে আইন ব্যবসায় যোগদান করেন।
তার নামানুসারে রাজশাহীর একটি রাস্তার নামকরণ করা হয় খান বাহাদুর এমাদউদ্দীন রোড। ১৯২২ সালে তাকে তার কর্মদক্ষতা এবং ব্যক্তিত্বের স্বীকৃতি স্বরূপ খানবাহাদুর উপাধিতে ভূষিত করা হয়।
১৯৩৬ সালের ৭ মে তিনি শেষ নিঃশ্বাস ত্যাগ করেন৷
ট্রাপিস্ট-১

ট্রাপিস্ট-১ (ইংরেজি: TRAPIST-1) যা 2MASSJ23062928-0502285, হিসেবেও পরিচিত । এটি একটি অতি-শীতল বামন তারকা তারকাটি পৃথিবী থেকে ৩৯ আলোকবর্ষ (১২ পার্সেক; ৩৭০ পেটামিটার)দূরে  কুম্ভ নক্ষত্রমণ্ডলে অবস্থিত ।
২০১৫ সালে চিলির লা সিলা মানমন্দিরে মাইকেল গিলনের নেতৃত্বে জ্যোতির্বিজ্ঞানীদের একটি দল 'ট্রানজিট ফটোমেট্রি' প্রক্রিয়ার মাধ্যমে TRAPPIST (Transiting Planets and Planetesimals Small Telescope)নামক দূরবীক্ষণযন্ত্র ব্যবহার করে বামন তারকাটির চারপাশে প্রদক্ষিণরত পৃথিবীর সমান আকারের তিনটি গ্রহ আবিষ্কার করে । ২২ ফেব্রুয়ারি, ২০১৭ সালে জ্যোতির্বিজ্ঞানীরা এর চারপাশে আরো চারটি বহির্গ্রহ আবিষ্কারের ঘোষণা দেয় ।TRAPPIST ছাড়াও প্যারানালে অবস্থিত Very Large Telescope এবং নাসার Spitzer Space Telescope ব্যবহার করে জ্যোতির্বিজ্ঞানীরা ধারণা করছেন যে , আবিষ্কৃত সাতটি গ্রহের মধ্যে কমপক্ষে তিনটি অথবা সবগুলোই বামন তারকাটির প্রাণমণ্ডলে অবস্থিত ।
আবিষ্কারক দল ২০১৫ সালের সেপ্টেম্বর থেকে ডিসেম্বর মাসে তাদের প্রাথমিক পর্যবেক্ষণ শেষ করে এবং ২০১৬ সালের মে মাসে তাদের পর্যবেক্ষণ সম্পর্কিত তথ্য নেচার জার্নালে প্রকাশ করে।
TRAPPIST-1 হলো TRAPPIST টেলিস্কোপের মাধ্যমে আবিষ্কৃত প্রথম নক্ষত্র যার চারপাশে আবর্তনরত গ্রহ রয়েছে । তাই নক্ষত্রটির নাম রাখা হয় TRAPPIST-1 ।TRAPPIST আদ্যক্ষরটি বেলজিয়াম অঞ্চলের ট্রাপিস্ট খ্রিস্টানদের শ্রদ্ধা নিবেদন করে ।
মোহাম্মদ আবদুল মমিন

শহীদ মোহাম্মদ আবদুল মমিন (জন্ম: ১ জুন, ১৯৩০ - মৃত্যু: ৩০ জানুয়ারি, ১৯৭২) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
মো. আবদুল মমিনের জন্ম চাঁদপুর জেলার সদর উপজেলার কামরাঙ্গা গ্রামে। তার বাবার নাম হায়দার আলী মুন্সি এবং মায়ের নাম নোয়াবজান বিবি। তার স্ত্রীর নাম মোসা. আমেনা খাতুন। তার তিন ছেলে ও এক মেয়ে।
পাকিস্তান সেনাবাহিনীর দ্বিতীয় ইস্ট বেঙ্গল রেজিমেন্টে চাকরি করতেন মো. আবদুল মমিন। ১৯৭১ সালে এই রেজিমেন্টের অবস্থান ছিল ঢাকার অদূরে জয়দেবপুরে। মো. আবদুল মমিন মুক্তিযুদ্ধ শুরু হলে কে এম সফিউল্লাহর (বীর উত্তম) নেতৃত্বে যুদ্ধে যোগ দেন। জয়দেবপুর থেকে ময়মনসিংহে সমবেত হয়ে বিভিন্ন স্থানে প্রতিরোধযুদ্ধে সাহসিকতার সঙ্গে অংশ নেন। পরে যুদ্ধ করেন ৩ নম্বর সেক্টর ও ‘এস’ ফোর্সের অধীনে।
মুক্তিযুদ্ধের চূড়ান্ত পর্যায়ে আখাউড়া যুদ্ধে মো. আবদুল মমিন যথেষ্ট সাহস ও বীরত্ব প্রদর্শন করেন। ৩০ নভেম্বর থেকে ৫ ডিসেম্বর পর্যন্ত আখাউড়ায় পাকিস্তান সেনাবাহিনীর সঙ্গে মুক্তিযোদ্ধাদের রক্তক্ষয়ী যুদ্ধ হয়। এ যুদ্ধে মুক্তিবাহিনীর কয়েকটি দল অংশ নেয়। মো. আবদুল মমিনের দল আখাউড়ার উত্তর দিকে সিঙ্গারবিল হয়ে অগ্রসর হয়। সিঙ্গারবিলের আশপাশে পাকিস্তান সেনাবাহিনীর সঙ্গে মুক্তিযোদ্ধাদের বড় রকমের সংঘর্ষ হয়। মুক্তিযোদ্ধারা সিঙ্গারবিল জেটি ও পার্শ্ববর্তী রাজাপুর দখল করেন। এরপর তারা আজমপুর রেলস্টেশনে আক্রমণ চালান। মুক্তিযোদ্ধাদের অপর দল ১ ডিসেম্বর দুপুরে আজমপুর রেলস্টেশন দখল করেছিল; কিন্তু পাকিস্তানি সেনারা পাল্টা আক্রমণ করে কয়েক ঘণ্টা পর স্টেশনটি পুনর্দখল করে। তখন ‘এস’ ফোর্সের অধিনায়ক কে এম সফিউল্লাহ আজমপুর রেলস্টেশন পুনরুদ্ধারের নির্দেশ দেন। এরপর মো. আবদুল মমিনের দল সেখানে আক্রমণ চালায়।
১৬ ডিসেম্বর ঢাকায় পাকিস্তান সেনাবাহিনী আনুষ্ঠানিকভাবে আত্মসমর্পণ করে। বাংলাদেশ স্বাধীন; কিন্তু ঢাকা শহরের একটি অংশ (মিরপুর) পাকিস্তান সেনাবাহিনীর সহযোগী অবাঙালিদের (বিহারি) দখলে থেকে গেল। তারপর কেটে গেল আরও প্রায় দেড় মাস। অবাঙালিরা আত্মসমর্পণ করল না। এরপর সরকার নিয়মিত মুক্তিবাহিনীর মুক্তিযোদ্ধাদের নির্দেশ দিল সেখানে অভিযান চালানোর। মুক্তিযোদ্ধারা সেখানে আক্রমণ চালানোর আগে অবাঙালিদের আবার নির্দেশ দিলেন আত্মসমর্পণ করতে। তারা আত্মসমর্পণ না করে বরং আকস্মিক আক্রমণ চালাল মুক্তিযোদ্ধাদের ওপর। শুরু হয়ে গেল ভয়াবহ যুদ্ধ। রক্তক্ষয়ী এ যুদ্ধে মুক্তিযোদ্ধারাই বিজয়ী হন; কিন্তু অবাঙালিদের হাতে শহীদ হলেন লেফটেন্যান্ট সেলিম, মো. আবদুল মমিনসহ প্রায় দেড়শ জন মুক্তিযোদ্ধা। তাদের মধ্যে ছিলেন মো. আবদুল মমিন।
মিরপুর ছিল অবাঙালি অধ্যুষিত এলাকা। ১৬ ডিসেম্বর সন্ধ্যা থেকে মিত্রবাহিনীর ১০ বিহার রেজিমেন্ট মিরপুরে শান্তি শৃঙ্খলা রক্ষার কাছে নিয়োজিত থাকে। সেখানে বিপুলসংখ্যক অস্ত্রধারী অবাঙালি আত্মগোপন করেছিল। ৩০ জানুয়ারি থেকে মুক্তিযোদ্ধারা (দ্বিতীয় ইস্ট বেঙ্গল রেজিমেন্ট ও পুলিশ) মিরপুরে অভিযান শুরু করে। তারা সেখানে যাওয়া মাত্র প্রচণ্ড আক্রমণের সম্মুখীন হন।
বাংলাদেশ ক্রিকেট লিগ

বাংলাদেশ ক্রিকেট লিগ (বিসিএল) বাংলাদেশে ফ্রেঞ্চাইজি ভিত্তিতে অনুষ্ঠিত প্রথম শ্রেণীর ঘরোয়া ক্রিকেট লিগ, যা ২০১২-১৩ মৌসুমে শুরু হয়।
বাংলাদেশ ক্রিকেট লীগ (বিসিএল) প্রথম-শ্রেণীর ক্রিকেট টুর্ণামেন্টটি ২০১২–১৩ সিজনে উদ্বোধন করা হয়, যা চারটি দল থেকে গঠিত হয় এনসিএলের সেরা খেলোয়াড়দের মধ্যে।
এই টুর্নামেন্টের উদ্দেশ্য ছিল দেশের শীর্ষ প্রথম-শ্রেণী প্রতিযোগিতা উন্নত করা এবং খেলোয়াড়দেরকে টেস্ট ক্রিকেটের জন্য ভালো প্রস্তুত করা।
বিসিএলে চারটি আঞ্চলিক দল রয়েছে, প্রতিটি দলে এনসিএলের দুটি পার্শ্বভূমি অঞ্চলের খেলোয়াড়দের থেকে গঠিত। নিম্নলিখিত দলগুলি আছে:
প্রতি দলকে একটি ফ্র্যাঞ্চাইজ হিসেবে অধিকারিত করা হয়, উদাহরণস্বরূপ, ইসলামী ব্যাংক পূর্বাঞ্চল।
তালুক কানুপুর ইউনিয়ন

তালুককানপুর ইউনিয়ন বাংলাদেশের গাইবান্ধা জেলার গোবিন্দগঞ্জ উপজেলার একটি প্রশাসনিক এলাকা।
তালুককানুপুর ইউনিয়ন করতোয়া নদীর তীরে অবস্থিত, যা স্থানীয় এলাকায় মানুষ 'কাটাখালী নদী' বলে ডাকে। তালুককানুপুর ইউনিয়ন পরিষদ তালুককানুপুর বাজারে অবস্থিত।
কার্ল পিয়ারসন

কার্ল পিয়ারসন (২৭ মার্চ ১৮৫৭- ২৭ এপ্রিল ১৯৩৬) তিনি ছিলেন একজন ইংরেজি গণিতবিদ, জীববিজ্ঞানী ও দার্শনিক। তাকে গাণিতিক পরিসংখ্যান বিষয়ক বিজ্ঞানের শাখা প্রতিষ্ঠার জন্য সম্মানিত করা হয়েছে।
তিনি প্রথমে ফলিত গণিত, বলবিদ্যার এবং পরে ইউজেনিক্রের অধ্যাপক হিশেবে লন্ডন বিশ্ববিদ্যালয়ে অধ্যাপনা করেন। বায়োমেট্রিক নামে পত্রিকা প্রকাশ ও সম্পাদনা করেন। স্যার ফ্রান্সিস গ্যালটন কর্তৃক জীব পরিসংখ্যানের সূচনা হয়েছিল এবং পরবর্তীতে কার্ল পিয়ারসন ও তার অনুসারীদের কর্তৃক উন্নতি লাভ করেছে।
দর্শনে পিয়ারসন ছিলেন পজিটিভিজমের প্রবক্তা। বিজ্ঞানের দর্শন বিষয়ে লেখা তার গ্রন্থে যে মতবাদ ব্যক্ত হয়েছে লেনিন তার রচনায় তাকে সুতীব্রভাবে সমালোচনা করেছেন।
বেলগাছিয়া ভিলা

বেলগাছিয়া ভিলা উত্তর কলকাতার বেলগাছিয়ায় অধুনা মিল্ক কলোনি অঞ্চলে অবস্থিত এক বিশাল বাগানবাড়ি। এক ইতালিয়র কাছ থেকে ১৮২৩ খ্রিষ্টাব্দ নাগাদ প্রিন্স দ্বারকানাথ ঠাকুর এটি কেনেন। ১৮৫৬ সালে ৫৪ হাজার টাকায় কাঁদির জমিদার সিংহ পরিবার এটি কিনে নেন। এটি পাইকপাড়া রাজবাড়ী নামেও পরিচিত। 
বেলগাছিয়ায় বাগানবাড়ি ছিল অকল্যান্ডের। প্রিন্স দ্বারকানাথ ঠাকুর ওনার কাছ থেকে এটি কেনেন। প্রায় দুই লাখ টাকা খরচ করে এটি সাজিয়ে তোলা হয়। ১৮৩৫ সালে এর দোতলা তৈরী হয়। বাড়ির সমস্ত আসবাব আনানো হয়েছিলো ইংল্যান্ড, ইতালি থেকে। দ্বারকানাথের সাহেবদের সাথে ঘনিষ্ঠতা ছিল ও এই বাড়িতে পারটি, খানাপিনা লেগেই থাকত। রূপচাঁদ পক্ষী তা নিয়ে ব্যঙ্গ করে গান বেঁধেছিলেন - 
দ্বারকানাথ প্রচুর উপার্জন করলেও তিনি খুব বেহিসেবিও ছিলেন। ১৮৪৬-এ ইংল্যান্ডে তিনি মারা যাবার পর দেখা যায় তার প্রচুর দেনা রয়েছে। সেই টাকা শোধ করতে গিয়ে পুত্র দেবেন্দ্রনাথ অন্যান্য সম্পত্তির সঙ্গে বেলগাছিয়া ভিলাও বিক্রি করে দেন। ১৮৫৬ সালে নিলামে এই সম্পত্তি চুয়ান্ন হাজার টাকায় কিনে নেন কাঁদির জমিদার সিংহ পরিবার।
ইতালির সড়ক সংকেতসমূহ

ইতালির সড়ক সংকেতগুলো ইউরোপের অন্য দেশগুলোতে ব্যবহৃত সাধারণ নকশার আদলে গঠিত। ভিয়েন্না সম্মেলনে প্রণীত সড়ক চিহ্ন ও সংকেতসমূহের অনুক্রমে এগুলো "কোদিচে দেল্লা স্ত্রাদা" (" Codice della Strada (Highway Code)") এবং "রেগোলামেন্ত দি আত্তুয়াজিয়োনে দেল কোদিচে দেল্লা স্ত্রাদা" ("Regolamento di Attuazione del Codice della Strada") দ্বারা নিয়ন্ত্রিত হয়ে থাকে।
দূরত্ব ও অন্যান্য পরিমাপগুলো মেট্রিক এককে প্রদর্শিত হয়।
সতর্কীকরণ চিহ্নগুলি সাধারণত যে এলাকায় উল্লেখ করা হয় তার ১৫০ মিটার আগে স্থাপন করা হয়; যদি তারা দূরে বা কাছাকাছি হয়, একটি অতিরিক্ত চিহ্ন মিটারে প্রকৃত দূরত্ব প্রদর্শন করে। নিষেধাজ্ঞার চিহ্ন এবং বাধ্যতামূলক নির্দেশের চিহ্ন, পরিবর্তে, বৈধতার ক্ষেত্রের শুরুতে ঠিক স্থাপন করা হয়।
Signs follow the general European conventions concerning the use of shape and colour to indicate function of signs:
শহর এবং প্রধান সড়কগুলোতে, একক রাস্তাগুলোর গন্তব্য নির্দেশদানকারী রং নির্ভর করে গন্তব্যস্থলের উপরেঃ
প্রধানত ইতালীয় ভাষার প্রচলিত আছে। কিছু স্বায়ত্তশাসিত এলাকা বা প্রদেশে জায়গাভেদে দোভাষীয় চিহ্ন প্রযোজ্য হয়ে থাকে (যেমন প্রধানত ইতালি/জার্মান ভাষা সাউথ টেরল, ইতালি/ফ্রান্স ভাষা আওস্থা ভ্যালিতে এবং স্লোভেনীয়া সীমানার কাছাকাছি এলাকায় ইতালি/স্লোভেনীয় ভাষা, কিন্তু ঐতিহাসিক স্থান ফ্রিয়ুলিতে ইতালি/ফ্রিয়ুলির ভাষা ও সার্দিনিয়াতে ইতালি/সার্দিনিয়ার ভাষায় ব্যবহৃত হয়ে থাকে)।
[[বিষয়শ্রেণী:ইতালিতে সড়ক পরিবহন]]
[[বিষয়শ্রেণী:দেশ অনুযায়ী সড়ক সংকেত]]
জুলিয়াস ফুচিক

জুলিয়াস ফুচিক (২৩ ফেব্রুয়ারি ১৯০৩ - ৮ সেপ্টেম্বর, ১৯৪৩) একজন চেকোস্লোভাকিয়ান সাম্যবাদী বিপ্লবী, সাংবাদিক ও শহীদ।
চেকোস্লোভাকিয়ার প্রাগ শহরে এক শ্রমিক পরিবারে ১৯০৩ সালে জন্মগ্রহণ করেন জুলিয়াস ফুচিক। পিতা ছিলেন ইস্পাত কারখানার শ্রমিক। ছাত্রাবস্থা থেকে রাজনীতি, সংগীত ও সাহিত্যের প্রতি ঝোঁক ছিল। মাত্র বারো বছর বয়েসেই পত্রিকা প্রকাশ করার চিন্তাভাবনা তার মাথায় আসে। পত্রিকাটির নাম রেখেছিলেন 'স্লোভান'। এছাড়া সখের থিয়েটারেও অভিনয় করতেন।
১৯২০ সালে কলেজে পড়ার সময় চেকোস্লোভাকিয়া সামাজিক গণতান্ত্রিক শ্রমিক দলে যোগদান করেন। বামপন্থী রাজনীতিতে আগ্রহ ছিল। ১৯২১ সালে চেকোস্লোভাকিয়া কমিউনিস্ট পার্টি গঠিত হলে তার সক্রিয় সদস্য হয়ে পড়েন তিনি। পার্টির রাজনৈতিক মুখপত্রে সাংস্কৃতিক বিষয়ের ওপর তখন থেকে লেখালিখি ও সাংবাদিকতার কাজে যুক্ত হয়ে যান। ১৯২৯ সালে 'ভোরবা' (সৃষ্টি) পত্রিকার প্রধান সম্পাদক এবং কমিউনিস্ট পার্টির মুখপত্র 'রুদে প্রাভো'তে (লাল আইন) নিয়মিত লেখা তাকে সাংবাদিক হিসেবে প্রতিষ্ঠা দেয়। একাধিকবার রাজনৈতিক লেখার জন্যে গ্রেপ্তার হতে হয়েছে তাকে। ১৯৩০ সালে প্রথমবার সোভিয়েত ইউনিয়ন যান চার মাসের জন্যে এবং সমাজতান্ত্রিক দেশ সম্পর্কে তার সেই অভিজ্ঞতার কথা বই আকারে বের হয়। ১৯৩৪ সালে দ্বিতীয় বার সেদেশে গিয়ে দুই বছর অতিবাহিত করেন এবং তার পাঠানো তথ্য, সংবাদ ইত্যাদি পার্টির মুখপত্রে প্রকাশিত হয়। আন্ত: পার্টি বিতর্কে তিনি দৃঢ়ভাবে স্তালিনপন্থী অবস্থান নেন। ১৯৩৮ সালে তিনি বিবাহ করেন অগাস্তিনা ফুচিকোভা কে। নাৎসী আক্রমণের আগেই ১৯৩৮ সালে দেশজুড়ে কমিউনিস্ট পার্টি নিষিদ্ধ ঘোষিত হয়। ১৯৩৯ সাল নাগাদ হিটলারের নাজি বাহিনী চেকোস্লোভাকিয়া দখল করে। নির্ভীক সাংবাদিক ফুচিক গোপন আস্তানা থেকে পত্রিকা, হ্যান্ডবিল ইত্যাদি প্রকাশ ও প্রচার করতে থাকেন ঝুঁকি নিয়েও। নাৎসি পার্টির গোয়েন্দা বাহিনী ১৯৪০ সাল থেকে তাকে খুঁজতে শুরু করে। ততদিনে তিনি কমিউনিস্ট পার্টির কেন্দ্রীয় কমিটির সদস্য ও নামকরা সাংবাদিক হিসেবে দেশজোড়া পরিচিতি পেয়েছেন। ১৯৪২ খৃষ্টাব্দের ২৪ এপ্রিল গোপন আস্তানায় হানা দিয়ে গেস্টাপো বাহিনী আরো ছয়জন কমিউনিস্ট কর্মীর সাথে তাকে গ্রেপ্তার করে। জানা যায় গ্রেপ্তারি এড়াতে কমরেডদের পরামর্শ দিয়েছিলেন তাকে গুলি করতে কিন্তু সে আদেশ তার সাথীরা অমান্য করেন।
জুলিয়াস ফুচিকের শ্রেষ্ঠ সাহিত্যকীর্তি 'লেটার ফ্রম গ্যালো' বা 'ফাঁসির মঞ্চ থেকে' সারা পৃথিবী জুড়ে প্রায় ৯০ টি ভাষায় অনূদিত ও প্রকাশিত হয়েছে। জেল জীবনে তিনি দিনলিপি হিসেবে গোপনে সিগারেটের কাগজে লেখেন এবং কোলিনস্কি নামক একজন সহানুভূতিশীল কারারক্ষীর মাধ্যমে বাইরে পাঠানোর ব্যবস্থা করেন লেখাগুলি। এই কারাজীবনের কাহিনী পরবর্তীতে বিশ্বসাহিত্যের অমূল্য সম্পদ হিসেবে বিবেচিত হয়েছে। এছাড়াও তিনি বহু রিপোর্ট, ফিচার, রাজনৈতিক প্রবন্ধ, সমালোচনা ইত্যাদি লিখেছিলেন তার দীর্ঘ সাংবাদিক জীবনে। তার বিদ্রুপাত্মক সমালোচনামূলক বই 'ত্রানাভেসেক' এবং অন্যতম প্রবন্ধ 'লেনিনের হাসি'।
১৯৪৩ সালে তাকে নাৎসি জার্মানিতে পাঠানো হয়েছিল। বার্লিন সহ বিভিন্ন জেলে রাখে এবং ধারাবাহিক নির্যাতনের পর নিষিদ্ধ রাজনৈতিক কার্যকলাপ ও গভীর ষড়যন্ত্রের অভিযোগে, বিচারের প্রহসনান্তে মৃত্যুদণ্ড দেওয়া হয়। ৮ সেপ্টেম্বর ১৯৪৩ সালে তাকে ফাঁসিতে ঝুলিয়ে হত্যা করে নাজী কর্তৃপক্ষ। তার স্ত্রী অগাস্টিনা ফুচিকোভা'কেও কনসেন্ট্রেশন ক্যাম্পে পাঠানো হয়েছিল।
উত্তর এশিয়া

উত্তর এশিয়া এশিয়ার মহাদেশের একটি অঞ্চল, যাতে সাইবেরিয়ার, এবং রাশিয়ার এশীয় অংশের পূর্বাঞ্চল যুক্ত।
উত্তর এশিয়া একমাত্র রাশিয়া দ্বারা পরিচালিত, এবং ইউরাল পর্বতমালার পূর্বে রাশিয়ান অঞ্চলগুলি নিয়ে গঠিত: ইউরাল, সাইবেরিয়া এবং রাশিয়ান সুদূর পূর্ব। উত্তর এশিয়া এর উত্তরে আর্কটিক মহাসাগর, এর পশ্চিমে পূর্ব ইউরোপ, দক্ষিণ এবং পূর্ব এশিয়া এবং এর পূর্বে প্রশান্ত মহাসাগর এবং উত্তর আমেরিকা দ্বারা সীমানা রয়েছে। অঞ্চলটি প্রায ১৩,১০০,০০০ বর্গ কিলোমিটার (৫,১০০,০০০ বর্গ মাইল), বা পৃথিবীর মোট ভূমির ক্ষেত্রের ৮.৮% এলাকা জুড়ে। এটি অঞ্চল অনুসারে এশিয়ার বৃহত্তম উপমহল, তবে এটিও প্রায় জনসংখ্যাযুক্ত, যেখানে প্রায় ৩৩ মিলিয়ন মানুষ বা এশিয়ার জনসংখ্যার মাত্র ০.৭৪% জনসংখ্যা রয়েছে।
ভৌগোলিক দিক থেকে এশিয়াতে উত্তর এশিয়া যদিও রাশিয়ার একটি অংশ, তাই সাংস্কৃতিক ও রাজনৈতিকভাবে ইউরোপের একটি অংশ। স্লাভিক এবং অন্যান্য ইন্দো-ইউরোপীয় জনসংখ্যা এই অঞ্চলে আধিপত্য বিস্তার করে, এর জনসংখ্যার ৯৯% ইউরোপীয় বংশোদ্ভূত। ইউরোপীয় প্রভাবগুলি, বিশেষত রাশিয়ানরা এই অঞ্চলের দক্ষিণ-পশ্চিমাঞ্চল এবং মধ্য অঞ্চলে শক্তিশালী, কারণ পূর্ব ইউরোপ থেকে রাশিয়ার উচ্চ জনসংখ্যা যা এই অঞ্চলটি ১৮ শ শতাব্দীতে বসতি স্থাপন শুরু করেছিল। তবে আদিবাসী ও অন্যান্য এশীয় জাতিগোষ্ঠীর ঘনসংখ্যক জনসংখ্যার কারণে এই অঞ্চলের পূর্ব, দক্ষিণ এবং দক্ষিণ-পূর্বাঞ্চলীয় অঞ্চলে নাবালিকা এশিয়ান সংস্কৃতি বেশিরভাগই শক্তিশালী সাম্প্রতিক বছরগুলিতে এই অঞ্চলের আদিবাসী জনগণের সংস্কৃতিটিকে বিলুপ্তি থেকে বাঁচানোর জন্য ক্রমবর্ধমান আন্দোলন হয়েছে। এই অঞ্চলটিতে বিভিন্ন সংখ্যালঘু যেমন তুর্কি এবং টুঙ্গুজের লোকের বাসস্থান।
ভিক স্টলমেয়ার

ভিক্টর হামফ্রে ভিক স্টলমেয়ার (; জন্ম: ২৪ জানুয়ারি, ১৯১৬ - মৃত্যু: ২১ সেপ্টেম্বর, ১৯৯৯) ত্রিনিদাদের সান্তা ক্রুজ এলাকায় জন্মগ্রহণকারী বিশিষ্ট ওয়েস্ট ইন্ডিয়ান আন্তর্জাতিক ক্রিকেটার ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৩৯ সালে সংক্ষিপ্ত সময়ের জন্যে আন্তর্জাতিক ক্রিকেটে ওয়েস্ট ইন্ডিজের পক্ষে খেলেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে ত্রিনিদদাদ দলের প্রতিনিধিত্ব করেছেন। দলে তিনি মূলতঃ ডানহাতে ব্যাটিংয়েও অভ্যস্ত ছিলেন। পাশাপাশি লেগ ব্রেক গুগলি বোলিং করতেন ভিক স্টলমেয়ার।
১৯ আগস্ট, ১৯৩৯ তারিখে ওভালে স্বাগতিক ইংল্যান্ডের বিপক্ষে টেস্ট অভিষেক ঘটে তার। ঐ টেস্টে দলীয় সঙ্গী টাইরেল জনসন ও প্রতিপক্ষীয় নরম্যান ওল্ডফিল্ডের সাথে একযোগে অভিষেক ঘটে। একমাত্র ইনিংসটিতে ৯৬ রান সংগ্রহ করেছিলেন তিনি। এরফলে তিনি এক টেস্টের বিস্ময়কারীরূপে নিজেকে পরিচিতি ঘটান। এক টেস্টের বিস্ময়কারীদের তালিকায় একমাত্র ক্রিকেটার হিসেবে নব্বুইয়ের কোটায় পৌঁছেন তিনি। অন্য কোন ক্রিকেটারই তাদের একমাত্র টেস্টে আশির অধিক রান করতে সক্ষমতা দেখাননি।
স্টলমেয়ারের ছোটভাই জেফ স্টলমেয়ার ওয়েস্ট ইন্ডিজ দলের অধিনায়ক ছিলেন। অপর ভাই হিউ স্টলমেয়ার ত্রিনিদাদের অন্যতম চিত্রকর ছিলেন ও ক্যারিবীয় চিত্রকলা আন্দোলনের অন্যতম প্রভাববিস্তারকারী। স্টলমেয়ারের সন্তান জন স্টলমেয়ার সাবেক ফুটবলার হিসেবে মার্কিন যুক্তরাষ্ট্রের পক্ষে ৩১ খেলায় অংশ নেন।
২১ সেপ্টেম্বর, ১৯৯৯ তারিখে ৮৩ বছর বয়সে পোর্ট অব স্পেনে ভিক স্টলমেয়ারের দেহাবসান ঘটে।
স্কট ইভানস (অভিনেতা)

স্কট ইভানস (জন্ম: ২১ সেপ্টেম্বর, ১৯৮৩) হলেন একজন মার্কিন অভিনেতা। তিনি আমেরিকান ব্রডকাস্টিং কোম্পানির (এবিসি) ডেটাইম সোপ অপেরা "ওয়ান লাইফ টু লিভ"-এ সমকামী পুলিশ অফিসার অলিভার ফিশের চরিত্রে অভিনয়ের জন্যই সর্বাধিক পরিচিত। স্কট ইভানস বিশিষ্ট মার্কিন অভিনেতা ক্রিস ইভানসের ছোটভাই।
স্কট ইভানসের জন্ম ১৯৮৩সালের ২১ সেপ্টেম্বর। তারের ছেলেবেলা কেটেছিল ম্যাসাচুয়েটসের সাডবেরিতে। তার বাবা রবার্ট ইভানস একজন দন্ত-চিকিৎসক এবং মা লিসা ইভানস একজন নৃত্যশিল্পী। তিনি কনকর্ড ইউথ থিয়েটারের শিল্প-নির্দেশক হিসেবে কাজ করেন। কার্লি ও শানা নামে স্কটের দুই বোন আছেন। তার ভাই ক্রিসও একজন অভিনেতা। স্কট ইভানস নিউ ইয়র্ক বিশ্ববিদ্যালয়ে থিয়েটার বিষয়ে পড়াশোনা করেন।। তার কাকা মাইক ক্যাপুয়ানো একজন কংগ্রেসম্যান।
স্কট একজন সমকামী। উনিশ বছর বয়সে তিনি নিজেকে সর্বসমক্ষে সমকামী হিসেবে স্বীকার করেন।
২০০৮ সালের ১৫ জানুয়ারি স্কট "ওয়ান লাইফ টু লিভ" সোপ অপেরার বিভিন্ন পর্বে সমকামী পুলিশ অফিসার অলিভার ফিশের চরিত্রে অভিনয় করেন। ২০০৮ সালেই তিনি "গাইডিং লাইট" চলচ্চিত্রে একটি গৌণ চরিত্রে অভিনয় করেছিলেন। সেই বছর ২২ জুন "" ধারাবাহিকের "" পর্বে উডি সেজের চরিত্রে অতিথিশিল্পী হিসেবে অভিনয় করেন এবং ২১ অক্টোবর "ফ্রিঞ্জ" টেলিভিশন ধারাবাহিকের "দ্য কিওর" পর্বে বেন চরিত্রে অভিনয় করেন। ২০০৯ সালে "কনফেশনস অফ আ শোপাহোলিক" ছবিতে চাড দ্য মেইল ক্লার্ক চরিত্রে অভিনয় করেন।
"ওয়ান লাইফ টু লিভ" ধারাবাহিকে স্কট প্রথমে পাঁচটি পর্বে অভিনয় করেন। পরে সর্বমোট ১৩৭টি পর্বে তিনি ফিরে আসেন। ২০০৯ সালের জুলাই মাসে স্কট অভিনীত অলিভার ফিশের চরিত্রটিকে কাইল লিউইস (ব্রেট ক্লেওয়েল অভিনীত) নামে অপর এক পুরুষের সঙ্গে প্রণয় সম্পর্কে জড়িয়ে পড়তে দেখা যায়। প্যাট্রিসিয়া মসেরি নামে এক অভিনেত্রী এই ধারাবাহিকে ১৯৯৫ সাল থেকে পরপর বিভিন্ন পর্বে অভিনয় করছিলেন। কিন্তু গল্পের সঙ্গে চরিত্রটির সম্পর্ক নিয়ে ব্যক্তিগত স্তরে ধর্মীয় আপত্তি উঠতে শুরু করলে তাকে এই ধারাবাহিক থেকে বাদ দেওয়া হয়। এরপরই এই ধারাবাহিকের গল্পটি অধিকতর দৃষ্টি আকর্ষণ করতে শুরু করে।
দেশি চিতল

দেশি চিতল (বৈজ্ঞানিক নাম: Chitala chitala) () হচ্ছে Notopteridae পরিবারের "চিতল" গণের একটি স্বাদুপানির মাছ।
এদের দেহ লম্বা ও গভীরভাবে চাপা। পিঠের অগ্রভাগ দৃঢ়ভাবে কুঁজো, অঙ্কীয়দেশ প্রায় সোজা। মাথা চাপা, প্রাক-অক্ষিকোটর মসৃণ। লেজ লম্বা এবং ক্রমান্বয়ে চাপা। মুখ বৃহৎ, থুতনি সুস্পষ্ট। পৃষ্ঠীয় পাখনা হলুদাভ ধূসর বর্ণের। এ মাছ ১০০ সেমি এর বেশি লম্বা হয়। এ প্রজাতির মাছ ১০৩ সেমি দৈর্ঘ্য এবং ১০ কেজি ওজনের হয়।
এই প্রজাতির মাছ ভারত ও পাকিস্তান এর সিন্দু, গঙ্গা, ব্রহ্মপুত্র এবং মহানন্দা নদীর বেসিন সমূহ, মায়ানমার এবং সালয়ুন বা অন্যান্য নদীর বেসিন, থাইল্যান্ড, মালয়েশিয়া, ফিলিপাইন এবং সমগ্র বাংলাদেশ এ পাওয়া যায়।
আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বিপন্ন প্রাণী হিসাবে চিহ্নিত। যদিও বাসস্থান ধ্বংস হয়ে যাচ্ছে, তথাপি এই প্রজাতিটি সারাবছর খুব সহজে বাজারে পাওয়া যায়। এর কৃত্রিম প্রজনন ও চাষ প্রয়োজন।
বীর সাভারকর আন্তর্জাতিক বিমানবন্দর

বীর সাভারকর আন্তর্জাতিক বিমানবন্দর বা পোর্ট ব্লেয়ার বিমানবন্দর হল ভারতের আন্দামান ও নিকোবর দ্বীপপুঞ্জ-এর প্রধান বিমানবন্দর। বিমানবন্দরটি পোর্ট ব্লেয়ার থেকে ২ কিমি দক্ষিণে অবস্থিত। বিমানবন্দরটির নাম ভারতের স্বাধীনতা সংগ্রামী বিনায়ক দামোদর সাভারকর এর নামে রাখা হয়েছে। নৌসেনা এই বিমানবন্দরটি আইএনএস উৎকর্ষ নামে ব্যবহার করে। বিমানবন্দরটির রানওয়ে ৩২৯০ মিটার দীর্ঘ।
বিমানবন্দরটির রানওয়ে ৩২৯০ মিটার দীর্ঘ হওয়ার এই বিমানবন্দরে বড় বিমান উঠা নামা করতে পারে। বিমানবন্দরের রানওয়েটি এয়ারবাস এ৩২০ ও এয়ারবাস এ৩২১, বোরং ৭৩৭ চলাচলের উপযুক্ত।
এই বিমানবন্দরের বেসামরিক বিমান চলাচল নিয়ন্ত্রণ করে ভারতীয় বিমানবন্দর কর্তৃপক্ষ। যাত্রীবাহী বাদে সামরিক বিমান চলাচল নিয়ন্ত্রণ করে ভারতীয় নৌবাহিনী।
বিমানবন্দরটিতে একটি টার্মিনাল বা প্রান্তিক, দুটি গেট ও একটি এরয়ো ব্রিজ রয়েছে।
শোলে (১৯৮৪-এর চলচ্চিত্র)

শোলে (পাঞ্জাবি: ) ১৯৮৪ সালের একটি পাকিস্তানি অ্যাকশন ও সঙ্গীতধর্মী চলচ্চিত্র, পরিচালক ছিলেন ইউনুস মালীক এবং প্রযোজক এজাজ দুররানী। চলচ্চিত্রটিতে অভিনয় করেন সুলতান রাহি, মুস্তফা কুরেশী, এবং ইলিয়াস কাশ্মিরী।
চলচ্চিত্রের সুর রচনা করেছিলেন সঙ্গীতশিল্পী ওয়াজাহাত আত্তার; গীতিকার ছিলেন খাজা পারভেজ এবং ওয়ারিস লুধিয়ানভী; প্লেব্যাক গায়ক ছিলেন:
এশিয়া ও প্রশান্ত মহাসাগরীয় অঞ্চলের সমন্বিত পল্লী উন্নয়ন কেন্দ্র

এশিয়া ও প্রশান্ত মহাসাগরীয় অঞ্চলের সমন্বিত পল্লী উন্নয়ন কেন্দ্র (সিআইআরডিএপি বা সিরডাপ) বাংলাদেশ কেন্দ্রিক আন্ত-রাষ্ট্রীয় সংস্থা, এবং এর লক্ষ্য হল পল্লী উন্নয়ন ও দারিদ্র বিমোচন। ৬ জুলাই ১৯৭৯ সালে এশিয়া ও প্রশান্ত মহাসাগরীয় অঞ্চলের দেশ ও জাতিসংঘ-এর খাদ্য ও কৃষি সংস্থা (এফএও) সদস্যদের ৬টি দেশের সমন্বয়ে প্রাথমিকভাবে এটি গঠিত হয়।
এর সদরদপ্তর ঢাকাস্থ চামেলী ভবন এবং ফিজির তেভিতা বসিওয়েকা এই প্রতিষ্ঠানটির প্রেসিডেন্ট-ডিরেক্টর।
সদস্য দেশ ১৫টিঃ
বাংলাদেশী ওডিআই উইকেট-রক্ষকদের তালিকা

এটি বাংলাদেশী ওডিআই উইকেট-রক্ষকদের তালিকা। অদ্যাবধি ১১জন ক্রিকেটার বাংলাদেশ জাতীয় ক্রিকেট দলের পক্ষে উইকেট-রক্ষকের দায়িত্ব পালন করেছেন। উইকেট-রক্ষণের দায়িত্বের বাইরে থাকলে তা ক্যাচ হিসেবে গণ্য করা হয়নি। যেদিন একজন খেলোয়াড় তার প্রথম ওডিআই ক্যাপ পায়, সেই ক্রমিক অনুসারে এ তালিকাটি সাজানো। যদি একাধিক খেলোয়াড় একই ওডিআইয়ে তার প্রথম ক্যাপ পায়, সেক্ষেত্রে খেলোয়াড়দের পারিবারিক নামের বর্ণানুক্রম অনুসারে (ইংরেজি নামের বর্ণানুক্রম) তালিকাভুক্ত করা হয়েছে। যে সকল খেলোয়াড় মূল উইকেট-রক্ষকের আঘাতপ্রাপ্তি কিংবা অসুস্থতাজনিত কারণে খেলা থেকে দূরে ছিলেন তাদেরকে তারকা-চিহ্ন (*) দিয়ে চিহ্নিত করা হয়েছে।
পরিসংখ্যানটি ২৯ জুলাই, ২০১৬ তারিখ অনুযায়ী সঠিক।
মঙ্গল চাঁদ

মঙ্গল চাঁদ (১৬২৫ - ১৭০০) বাংলা সাহিত্যের মধ্যযুগের একজন উল্লেখযোগ্য বাঙালি কবি। তিনি সতের শতকের মুসলিম সাহিত্যিক ছিলেন। তিনি ত্রিপুরা অঞ্চলের বলে ধারণা করা হয়। এখন পর্যন্ত তার একটি মাত্র কাব্যগ্রন্থ পাওয়া গেছে। গ্রন্থটি হল "শাহজালাল-মধুমালা"।
মুহম্মদ মুকিম

মুহম্মদ মুকিম মধ্য যুগের একজন উল্লেখযোগ্য কবি। তিনি সতের শতকের মুসলিম সাহিত্যিক ছিলেন। "মৃগাবতী", "গুলে বকাওলী" কাব্যগুলো তার রচিত।
মুকিম চট্টগ্রাম জেলাস্থ নোয়াপাড়গ্রামে জন্মগ্রহণ করেন। সৈয়দ মুহম্মদ দৌলত তাঁর পিতা এবং সূফী সাধক ও পীর কবি আলী রজা তার গুরু ছিলেন। মুকিমের পূর্বপুরুষগণ এখনকার ফেনী জেলার বাসিন্দা ছিলেন।ছোট বেলাতেই মুহম্মদ মুকিম তার বাবাকে হারান এবং প্রারম্ভিক জীবনে জমিদার আলী আকবর চৌধুরীর সেরেস্তা হিসেবে যোগদান করেন।
মেয়ে

মেয়ে হল একটি অল্পবয়সী মহিলা মানুষ, সাধারণত একটি শিশু বা কিশোরী। যদিও "মেয়ে" শব্দটির অন্যান্য অর্থ রয়েছে, যার মধ্যে রয়েছে "যুবতী", "কন্যা" বা "বান্ধবী" বয়স নির্বিশেষে, প্রথম অর্থটি সবচেয়ে সাধারণ।
যে কোনো সমাজে মেয়েদের প্রতি আচরণ ও মর্যাদা সাধারণত সেই সংস্কৃতিতে নারীর মর্যাদার সঙ্গে ওতপ্রোতভাবে জড়িত। যেসব সংস্কৃতিতে নারীদের সামাজিক অবস্থান কম বা ছিল, সেখানে মেয়েরা তাদের বাবা-মায়ের কাছে অবাঞ্ছিত হতে পারে এবং সমাজ মেয়েদের ক্ষেত্রে কম বিনিয়োগ করতে পারে। মেয়েদের এবং ছেলেদের লালনপালনের মধ্যে পার্থক্য সামান্য থেকে সম্পূর্ণ ভিন্ন হতে পারে। লিঙ্গের মিশ্রণ বয়স অনুসারে পরিবর্তিত হতে পারে, এবং সম্পূর্ণ মিশ্র থেকে সম্পূর্ণ লিঙ্গ বিভাজন পর্যন্ত।
ইংরেজি শব্দ "গার্ল" প্রথম মধ্যযুগে ১২৫০ এবং ১৩০০ সালের দিকে আবির্ভূত হয়েছিল এবং অ্যাংলো-স্যাক্সন শব্দ ' থেকে এসেছে (এছাড়াও বানান ' বা ') অ্যাংলো-স্যাক্সন শব্দ ' অর্থ "পোষাক" বা "পোশাক আইটেম" এছাড়াও কিছু অর্থে একটি লক্ষণা বাক্যালঙ্গার হিসাবে ব্যবহৃত হয়েছে বলে মনে হয়। ১৪০০-এর দশকের শেষের দিকে, এই শব্দের অর্থ ছিল উভয় লিঙ্গের সন্তান; খ্রিস্টীয় ১৫ শতকের শেষের দিক থেকে এর অর্থ 'মহিলা শিশু' হয়।
দোনাগাজী চৌধুরী

দোনাগাজী চৌধুরী বাংলা সাহিত্যের মধ্যযুগ-এর একজন উল্লেখযোগ্য বাঙালি কবি। তিনি সতের শতকের মুসলিম সাহিত্যিক ছিলেন।
দোনাগাজী একটি কাব্যের ভণিতা থেকে জানা যায় যে, তিনি ভারতের ত্রিপুরা রাজ্যের ‘দোল্লাই’ (বর্তমান ধোলাই) এ বাস করতেন।
তিনি প্রধানত রোমান্টিক ঘরানার কবি ছিলেন। তার বিখ্যাত প্রেমকাব্যের নাম হল সয়ফুলমুলুক বদিউজ্জামাল। তিনি আরবি গ্রন্থ আলেফ-লায়লা ওয়া লায়লা গ্রন্থ থেকে অনুপ্রাণিত হয়ে গ্রন্থটি রচনা করেন। ফারসি ও তুর্কি ভাষায় এ কাহিনী অনুলিখিত হয়েছে। গ্রন্থটি বেশ কয়েকটি ভাষায় অনুদিত হয়েছে। তাদের মধ্যে অন্যতম লেখক হলেন ভারতের কবি মহফিল (ফারসি ভাষায়) এবং গাওয়াসি দাকিনি (উর্দু ভাষায়)।
ব্যবসায়িক মডেল

ব্যবসায়িক মডেল হল প্রতিষ্ঠানের একটি মূর্ত ধারণা, হোক ধারণাগত, পুথিগত কিংবা চিত্রগত, যা এর সকল প্রধান পরস্পরসম্পর্কিত স্থাপত্য, প্রক্রিয়াগত এবং আর্থিক ব্যবস্থার সাথে সম্পৃক্ত যা পরিকল্পিত ও প্রকল্পিত প্রতিষ্ঠান কর্তৃক তার বর্তমান ও ভবিষ্যতের জন্য, এবং তার কৌশলগত লক্ষ্য ও উদ্দ্যেশ্য বাস্তবায়নের জন্য যত পণ্য ও সেবা প্রদান করছে বা করবে। আল-দেবি, এল-হাড্ডাডে এবং এভিসন (২০০৮) এর এই সংজ্ঞা নির্দেশ করে যে মূল্য প্রস্তাবনা, মূল্য স্থাপত্য (প্রাতিষ্ঠানিক স্থাপত্য এবং প্রযুক্তিগত স্থাপত্য যা দ্বারা পণ্য, সেবা, ও তথ্যের পরিচালন হয়), মূল্য অর্থায়ন ( তথ্য প্রতিমালেপন মালিকানা ব্যয়, মূল্য পদ্ধতি, ও আয়ের কাঠামো নিয়ে), এবং মূল্য নেটওয়ার্ক মূলত তৈরি করে ব্যবসায়িক মডেলের প্রাথমিক কাঠামো বা মাত্রা।
ব্যবসায়িক মডেল যুক্তিসহ বর্ণনা করে কীভাবে একটি প্রতিষ্ঠান তৈরি করে, বিতরণ করে, এবং মূল্য আহরণ করে অর্থনৈতিক, সামাজিক, সাংস্কৃতিক বা অন্যান্য প্রেক্ষাপটে। ব্যবসায়িক মডেল তৈরি করার প্রক্রিয়া ব্যবসায়িক কৌশলেরই একটি অংশ।
তত্ত্ব ও প্রায়োগিক দিক থেকে, ব্যবসায়িক মডেল পরিভাষাটি বিস্তৃত পরিসরব্যাপী আনুষ্ঠানিক ও অনানুষ্ঠানিক দিক থেকে ব্যবসার মূল দিকগুলো বর্ণনায় ব্যবহৃত হয়, এর মধ্যে উদ্দেশ্য, ব্যবসায় প্রক্রিয়া, উদ্দীষ্ট গ্রাহক, অর্ঘ্যসমূহ, কৌশল, স্থাপত্য, প্রাতিষ্ঠানিক কাঠামো, গুণন, ব্যবসায়িক চর্চা, কর্মপ্রক্রিয়া ও নীতিসমূহ কর্মসংস্কৃতিসহ। ব্যবসায়িক মডেল নিয়ে বহুবিধ ব্যাখ্যা ও সংজ্ঞায়ন হয়েছে বিভিন্ন গবেষণাপত্রে। ব্যবস্থাপকদের একটি জরিপের সংঘবদ্ধ পুনর্বেক্ষণ ও বিশ্লেষণ ব্যবসায়িক মডেলকে বাণিজ্যিক সুযোগকে সংগঠনের কাঠামোর মধ্য দিয়ে কাজে লাগানোকে বুঝিয়েছে। উত্তরোত্তর বর্ধিত যুক্তি ব্যবসায়িক মডেলের বর্ণনাতে বর্ণনা বা আখ্যানের ব্যবহারের প্রতি জোড় দেয় যা দ্বারা উদ্যোক্তারা অসাধারণ সফল প্রবৃদ্ধ প্রতিষ্ঠান তৈরি করছে।
ব্যবসায়িক মডেল হল একটি প্রতিষ্ঠিত প্রচলিত পদ্ধতি বা নীতি যা ব্যবসায়িক পরিবেশে উপযোগী হতে পারে। এটি একটি পরিকল্পনা বা মডেল যা একটি ব্যবসার কাঠামো বা প্রতিষ্ঠানের কার্যক্রম ও প্রশাসনের বিভিন্ন দিকগুলি উপস্থাপন করে।
একটি ব্যবসায়িক মডেল ব্যবসার কাঠামো, পণ্য বা পরিষেবা, গ্রাহকদের চাহিদা এবং বাজারের পরিবর্তনগুলি পর্যবেক্ষণ করে ব্যবসায়িক সফলতা অর্জনের পথ প্রদর্শন করে। এটি ব্যবসায়ের উদ্দেশ্য, লক্ষ্য, পণ্যের উৎপাদন পদ্ধতি, বিপণন পদ্ধতি, পণ্য মূল্য নির্ধারণ, গ্রাহক সংগ্রহ ও সংরক্ষণ, মার্কেটিং পরিকল্পনা, আর্থিক পরিচালনা, কর্মীদের সংগঠন, প্রতিষ্ঠানের ব্যবস্থাপনা ইত্যাদি সম্পর্কিত বিষয়ে দিকনির্দেশনা সরবরাহ করে।
ব্যবসায়িক মডেলের ইতিহাস উদ্বিগ্ন হয়েছে মানব সভ্যতার শুরুতে থেকেই। ব্যবসায়িক মডেলের বিভিন্ন রূপ ও আদর্শগুলি একাধিক সময়ে উদ্ভাবন হয়েছে। একটি সংক্ষিপ্ত বর্ণনা দিয়ে ব্যবসায়িক মডেলের মুখ্যতম মূল্যায়ন করা যায় নিচের সময়সীমার সাথে:
প্রাচীনকালের প্রাগৃহবাসী সমাজে ব্যবসা বেশ সাধারণ ছিল। এই সমাজে উপাদানগত বদলে ব্যবসার পরিকল্পনা নিয়ে কাজ করা হতো না। ব্যবসায়ের উদ্দেশ্য আমদানি ও বিপণনের মতো প্রাথমিক ধারণা ছিল।
গ্রীক সভ্যতার সময়ে ব্যবসায়ের বৈশিষ্ট্য প্রথমবারে পরিষ্কারভাবে উদ্ভাবিত হয়। এই সময়ে শিল্প ও বাণিজ্যিক কার্যক্রমগুলি উন্নত হয়ে উঠেছে।
স্যামি উডস

স্যামুয়েল মোজেস জেমস স্যামি উডস (; জন্ম: ১৩ এপ্রিল, ১৮৬৭ - মৃত্যু: ৩০ এপ্রিল, ১৯৩১) সিডনির অ্যাশফিল্ডে জন্মগ্রহণকারী অস্ট্রেলীয় ক্রীড়াবিদ ছিলেন। অস্ট্রেলিয়া ও ইংল্যান্ড উভয় দলের পক্ষেই টেস্ট ক্রিকেটে অংশ নিয়েছেন তিনি। রাগবি ইউনিয়নে ইংল্যান্ডের পক্ষে তেরোবার খেলেছেন। তন্মধ্যে দলের অধিনায়কত্ব করেন পাঁচটিতে। এছাড়াও ইংল্যান্ডে কাউন্টি পর্যায়ের ফুটবল ও হকিতে অংশ নিয়েছেন। তবে ক্রিকেটকেই প্রধান খেলা হিসেবে বেছে নেন।
চব্বিশ বছরের খেলোয়াড়ী জীবনে চার শতাধিক প্রথম-শ্রেণীর ক্রিকেট খেলেছেন। অধিকাংশ খেলাই নিজ কাউন্টি সমারসেটের পক্ষে খেলেন। ১৮৯৪ থেকে ১৯০৬ সময়কালে দলের অধিনায়কত্ব করেন স্যামি উডস।
১৮৮৮ সালে ষষ্ঠবারের মতো অস্ট্রেলীয় দল গঠিত হয় এবং ৩ টেস্ট ও ৩০-এর অধিক প্রথম-শ্রেণীর খেলায় অংশগ্রহণের জন্য ইংল্যান্ড সফরে যায়। তুলনামূলকভাবে দলটি দূর্বলমানের ছিল। বিশেষ করে ব্যাটিংয়েও কেবলমাত্র চারজন খেলোয়াড়ের ইংরেজ পরিবেশে খেলার অভিজ্ঞতা ছিল। সিডনি থেকে আগত অল-রাউন্ডার স্যামি জোন্স সফরের পূর্বে গুটি বসন্তে আক্রান্ত হন। মাত্র তেরোজন খেলোয়াড়কে একত্রিত করায় সফরকারী দলের সদস্য হবার জন্য তাকে আমন্ত্রণ জানানো হয়।
১৮৯৬ সালে সফরকারী দক্ষিণ আফ্রিকার বিপক্ষে তিন টেস্টের সিরিজ খেলার জন্য ইংল্যান্ডের পক্ষে খেলেন। ক্রিকেট ইতিহাসে অসামান্য নজির স্থাপন করেন অস্ট্রেলিয়ার বিলি মিডউইন্টার, বিলি মারডক, জন ফেরিস, স্যামি উডস ও আলবার্ট ট্রট। তারা প্রত্যেকেই ইংল্যান্ডের পক্ষে টেস্ট ক্রিকেটে অংশগ্রহণ করেছেন। ১৮৯৭ ও ১৮৯৯ সালে সমারসেটের সর্বোচ্চ রান সংগ্রাহক হন।
পূর্বেকার মৌসুমে সমারসেটের সাফল্যের প্রেক্ষিতে প্রথম-শ্রেণীর ক্রিকেটে খেলার মর্যাদা পায় ও ১৮৯১ সালে কাউন্টি চ্যাম্পিয়নশীপ খেলায় অংশগ্রহণ করে। এরফলে পূর্বেকার মৌসুমের তুলনায় উডস আরও বেশি প্রথম-শ্রেণীর ক্রিকেটে খেলার সুযোগ পান। পুরো মৌসুম জুড়েই বেশ ভালো বোলিং করেন ও ১৮৯১ মৌসুমে সমারসেটের শীর্ষস্থানীয় উইকেট সংগ্রাহক হন। কাউন্টি দলের পক্ষে ১৩৪ উইকেটের ৭২টি দখল করেন।
১৮৯৪ সালে হার্বি হিউয়েটের পদত্যাগ করলে তিনি অধিনায়ক মনোনীত হন। ১৯০৬ সালে পর্যন্ত এ দায়িত্বে ছিলেন। এরফলে তিনি দীর্ঘসময় অধিনায়কত্ব করার সুযোগ পান।
শুরুতে সাময়িকভাবে রয়্যাল ওয়ারউইকশায়ার ফাসিলিয়ার্সে লেফটেন্যান্ট হিসেবে কাজ করেন। ১৯১৬ সালে ডেভন রেজিমেন্টে স্থানান্তরিত হন। ১৯১৭ সালে লেবার কোরে চলে যান। ১৪ মার্চ, ১৯১৯ তারিখে তাকে কমিশন দেয়া হলেও দূর্বল স্বাস্থ্যের কারণে জোরপূর্বক পদত্যাগ করেন। ফলে তাকে ক্যাপ্টেন পদবী দেয়া হয়।
সমারসেটের পক্ষে ক্রিকেট খেলার দীর্ঘদিন পরও তিনি অত্যন্ত জনপ্রিয় ও সুপরিচিত ব্যক্তিত্ব ছিলেন। মৃত্যুর পর তাকে টানটনে রাষ্ট্রীয় মর্যাদায় সমাহিত করা হয়। তার স্মরণে আর. সি. রবার্টসন-গ্লাসগো মন্তব্য করেন যে, টানটনকে জানতে চাইলে খেলা শুরুর পূর্বে গ্রীষ্মের সকালে আপনাকে অবশ্যই স্যাম উডসের কাছে যেতেই হবে। তিনি সমারসেটের মহামানব ছিলেন।
এ.এ. থমসন তার সম্পর্কে মন্তব্য করেছেন যে, স্যামি হার্ড হিটিং, ফাস্ট বোলিং ও ক্ষিপ্রগতি সম্পন্ন ছিলেন যা তাকে স্যার লিয়ারি কনস্ট্যান্টাইনের সাথে তুলনা করা যেতে পারে।
কেন্দ্রীয় শহীদ মিনার, চট্টগ্রাম

চট্টগ্রাম কেন্দ্রীয় শহীদ মিনার বন্দর নগরী চট্টগ্রামের কে সি দে সড়ক এলাকায় অবস্থিত। ১৯৬২ সালের ২০ ফেব্রুয়ারিতে শহীদ মিনারটি নির্মিত হয়। শহীদ মিনারটির তত্ত্বাবধায়নের দায়িত্বে রয়েছে চট্টগ্রাম সিটি কর্পোরেশন। চট্টগ্রাম সাংস্কৃতিক কমপ্লেক্স প্রকল্পের আওতায় একই নকশায় পুনর্নির্মাণের লক্ষ্যে শহীদ মিনারটি ভাঙা হয় এবং বর্তমানে এটির পুনর্নির্মাণ কাজ চলমান। নির্মাণ কাজ শেষ হওয়ার আগ পর্যন্ত বিভিন্ন দিবসের কর্মসূচি পালনের লক্ষ্যে চট্টগ্রাম মিউনিসিপ্যাল মডেল স্কুল অ্যান্ড কলেজ মাঠে অস্থায়ী শহীদ মিনার নির্মাণ করা হয়।
সিরাজুল হক বীর প্রতীক

সিরাজুল হক (জন্ম: অজানা - মৃত্যু: ১৯৯৭) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
সিরাজুল হকের জন্ম ফেনীর সদর উপজেলার মোটবী ইউনিয়ন বেদ্রাবাদ শিলুয়া গ্রামে। তার বাবার নাম আফজালুর রহমান এবং মায়ের নাম বদরের নেছা। তার স্ত্রীর নাম জরিনা আক্তার বেগম। তার এক ছেলে ও তিন মেয়ে। 
পাকিস্তান সেনাবাহিনীতে চাকরি করতেন সিরাজুল হক। কর্মরত ছিলেন পশ্চিম পাকিস্তানে। ১৯৭১ সালের মার্চে ছুটিতে বাড়িতে ছিলেন। মুক্তিযুদ্ধ শুরু হলে যুদ্ধে যোগ দেন। প্রতিরোধ-যুদ্ধ শেষে যুদ্ধ করেন ২ নম্বর সেক্টরের রাজনগর সাবসেক্টরে। স্বাধীনতার পর তিনি বাংলাদেশ সেনাবাহিনীতেই চাকরি করেন। ১৯৯৩ সালে অনারারি ক্যাপ্টেন হিসেবে অবসর নেন।
১৯৭১ সালের ৮-১১ নভেম্বর ফেনী জেলার
পরশুরামের বিলোনিয়া পকেটের বিভিন্ন স্থানে পাকিস্তান সেনাবাহিনীর শক্ষ প্রতিরক্ষা ছিল। ফেনীর উত্তরে ভারত সীমান্তে বিলোনিয়া। বিলোনিয়া উত্তর-দক্ষিণে প্রায় ১৬ মাইল লম্বা এবং পূর্ব-পশ্চিমে প্রায় ছয় মাইল বিস্তৃত। এর তিন দিকেই ভারত। নভেম্বর মাসের প্রথম সপ্তাহে মুক্তিযোদ্ধারা বিলোনিয়া পকেটে অবস্থানরত পাকিস্তানি সেনাদের অবরোধ করেন। মুক্তিযোদ্ধাদের উপস্থিতি টের পেয়ে ৯ নভেম্বর থেকে পাকিস্তানি সেনারা বোমাবর্ষণ শুরু করে। সারা দিন তাদের বোমাবর্ষণ অব্যাহত থাকে। দুপুরের পর পাকিস্তানি সেনারা সরাসরি আক্রমণ শুরু করে। মুক্তিযোদ্ধারা পাকিস্তানি আক্রমণ সাহসিকতার সঙ্গে প্রতিহত করেন। এ সময় পরশুরামে ভয়াবহ যুদ্ধ হয়। এ যুদ্ধে সিরাজুল হক ও তার সহযোদ্ধারা বীরত্ব প্রদর্শন করেন। তাঁদের বীরত্বে পাকিস্তানি সেনাদের মনোবল ভেঙে পড়ে। এরপর পাকিস্তানি সেনারা পরশুরাম থেকে পালিয়ে যাওয়ার চেষ্টা করে। মুক্তিযোদ্ধারা তাদের সে প্রচেষ্টা ব্যর্থ করে দেন। রাতের অন্ধকারে মুক্তিযোদ্ধাদের কয়েকটি দল অবস্থান নিল পাকিস্তান সেনাবাহিনীর প্রতিরক্ষা অবস্থানের চারদিকে। মুক্তিযোদ্ধাদের একটি দলে আছেন সিরাজুল হক। সকাল থেকেই তাঁদের ওপর শুরু হলো পাকিস্তান সেনাবাহিনীর বোমাবর্ষণ। বিরামহীনভাবে সারা দিন ধরে চলে। সিরাজুল হক ও তার সহযোদ্ধারা দমে গেলেন না। সাহসিকতার সঙ্গে পাকিস্তানি আক্রমণ মোকাবিলা করলেন। একপর্যায়ে পাকিস্তানি সেনারা পালানোর চেষ্টা করতে থাকল। কিন্তু সে পথ রুদ্ধ। তখন ভেঙে পড়ল পাকিস্তানিদের প্রতিরোধ। এ ঘটনা পরশুরামে। 
১০ নভেম্বর যুদ্ধ থেমে থেমে চলতে থাকে। রাতে পাকিস্তান সেনাবাহিনীর পরশুরাম ঘাঁটির ওপর মুক্তিযোদ্ধারা প্রচণ্ড আক্রমণ চালান। এ আক্রমণে পাকিস্তান সেনাবাহিনীর বেশির ভাগ সদস্য নিহত হয়। বাকিরা আত্মসমর্পণ করে। সকাল হওয়ার পর সেখানে দেখা যায়, চারদিকে বিক্ষিপ্ত অবস্থায় পড়ে আছে পাকিস্তানি সেনাদের লাশ। ধানখেত, বাংকার, খাল—কোথাও ফাঁকা নেই।
ডাউয়াবাড়ী ইউনিয়ন, জলঢাকা

ডাউয়াবাড়ী ইউনিয়ন বাংলাদেশের রংপুর বিভাগের নীলফামারী জেলার জলঢাকা উপজেলার একটি ইউনিয়ন। এ ইউনিয়নের ভৌগোলিক পরিচিতি কোড হল ৫৫.৭৩.৩৬.১৪।
জলঢাকা উপজেলা সদর হতে উত্তর - পূর্ব দিকে অবস্থিত এ ইউনিয়নের মোট আয়তন ২২.২৪ বর্গকিলোমিটার। এর উত্তর দিকে ডিমলা উপজেলার ঝুনাগাছ চাপানী ইউনিয়ন, পূর্বে তিস্তা নদী এবং নদী ওপারে হাতীবান্ধা উপজেলা, দক্ষিণে শৌলমারী ইউনিয়ন এবং পশ্চিমে বালাগ্রাম ইউনিয়ন অবস্থিত।
ডাউয়াবাড়ী ইউনিয়ন মৌজা/গ্রাম নিয়ে গঠিত। মৌজা সমুহ ৯টি প্রশাসনিক ওয়ার্ডে বিভক্ত। গ্রামসমূহ হল —
২০১১ সালের আদমশুমারি অনুযায়ী ডাউয়াবাড়ী ইউনিয়নের মোট জনসংখ্যা ছিল ১২৫১৫ জন, যার মধ্যে পুরুষ হল ৬৩৯০ জন এবং নারী হল ৬১২৫ জন।
ডাউয়াবাড়ী ইউনিয়নের গড় সাক্ষরতা হার ৩০.৭%। তার মধ্যে নারী শিক্ষার হার ২৭.৩% এবং পুরুষ শিক্ষার হার ৩৪.০%। এখানকার গুরুত্বপূর্ণ শিক্ষা প্রতিষ্ঠানের মধ্যেঃ
ডাউয়াবাড়ী ইউনিয়নের অর্থনীতি মূলত কৃষি নির্ভর।